SET แกว่งไซด์เวย์กรอบจำกัด วิตกโควิดในปท.-แนะติดตาม ธปท.เปิดตัวเลขศก.วันนี้
SET แกว่งไซด์เวย์กรอบจำกัด วิตกโควิดในปท.-แนะติดตาม ธปท.เปิดตัวเลขศก.วันนี้
30 ธ.ค. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ในกรอบจำกัด คล้ายคลึงกับตลาดหุ้นในภูมิภาคเอเชียที่เช้านี้เคลื่อนไหวทั้งในแดนบวก-ลบเล็กน้อยราว 0.1-0.2% โดยมีแรงกดดันจากความไม่แน่นอนของมาตรการเยียวยาผลกระทบจากการแพร่ระบาดของไวรัสโควิด-19 ของสหรัฐ หลังจากนายมิตช์ แมคคอนเนล ผู้นำเสียงข้างมากในวุฒิสภาสหรัฐได้ขัดขวางการพิจารณาเพิ่มวงเงินในเช็คเงินสดเพื่อช่วยเหลือประชาชน
ส่วนบ้านเรายังต้องติดตามสถานการณ์การแพร่ระบาดไวรัสโควิด-19 ในประเทศ จากจำนวนผู้ติดเชื้อในประเทศที่เร่งตัวขึ้น แต่เชื่อว่าตลาดฯยังได้แรงประคองจากเม็ดเงินกองทุนรวมเพื่อการเลี้ยงชีพ (RMF) และกองทุนรวมเพื่อการออม (SSF) มาช่วยหนุนตลาดให้ทรงตัว
อย่างไรก็ดีให้ติดตามตัวเลขเศรษฐกิจเดือนพ.ย.ที่ธนาคารแห่งประเทศไทย (ธปท.) จะแถลงในวันนี้ และติดตามการ Re-balance ของ SET50 ด้วย ซึ่งอาจจะทำให้ตลาดผันผวนได้บ้าง
พร้อมให้แนวรับ 1,450-1,440 จุด ส่วนแนวต้าน 1,470-1,480 จุด